U-I-296/08
Natisni
Opravilna št.:
U-I-296/08
Datum odločitve:
16. 4. 2009
ECLI:
ECLI:SI:USRS:2009:U.I.296.08
Akt:
Zakon o Ustavnem sodišču (Uradni list RS, št. 64/07 – ur. p. b.) (ZUstS), 4. odst. 55.c čl.
Izrek:
Pobuda za začetek postopka za oceno ustavnosti četrtega odstavka 55.c člena Zakona o Ustavnem sodišču (Uradni list RS, št. 64/07 – ur. p. b.) se zavrže.
Evidenčni stavek:
Pobudnik nima pravnega interesa, če ne izkaže, da izpodbijana določba neposredno posega v njegov pravni položaj.
Geslo:
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Mestna občina Ljubljana, Ljubljana
Datum vloge:
8. 12. 2008
Vrsta odločitve:
sklep
Vrsta rešitve:
zavrženje
Dokument:
US28689
Dokument v PDF obliki:
U-I-296-08.pdf
82 KB
Prenesite datoteko
U-I-296/08-4
16. 4. 2009
SKLEP
Ustavno sodišče je v postopku za preizkus pobude Mestne občine Ljubljana, Ljubljana, ki jo zastopa Bojan Drobež, odvetnik v Ljubljani, na seji 16. aprila 2009
sklenilo:
Pobuda za začetek postopka za oceno ustavnosti četrtega odstavka 55.c člena Zakona o Ustavnem sodišču (Uradni list RS, št. 64/07 – ur. p. b.) se zavrže.
Obrazložitev
1. Pobudnica izpodbija v izreku tega sklepa navedeno določbo Zakona o Ustavnem sodišču (v nadaljevanju ZUstS), ki opredeljuje sestavine obrazložitve sklepov o zavrženju in o nesprejemu ustavne pritožbe. Po pobudničinem mnenju je v neskladju z 22. členom in s četrtim odstavkom 15. člena Ustave, če se razlaga tako, da Ustavnemu sodišču ni treba vsaj v bistvenem utemeljiti razlogov za nesprejem ustavne pritožbe. Navaja, da zoper sklep št. Up-2009/08 z dne 30. 10. 2008, s katerim Ustavno sodišče ni sprejelo v obravnavo njene ustavne pritožbe, vlaga revizijo na podlagi Zakona o pravdnem postopku (Uradni list RS, št. 26/99 in nasl. – ZPP). S tem poskuša utemeljiti pravni interes za pobudo. V primeru uspeha s pobudo naj bi se namreč njen pravni položaj izboljšal, ker naj bi Ustavno sodišče obrazložilo razloge, iz katerih njene ustavne pritožbe ni sprejelo v obravnavo. S tem naj bi pridobila možnost učinkovitega varstva pred Evropskim sodiščem za človekove pravice.
2. Pobudo za začetek postopka za oceno ustavnosti lahko da, kdor izkaže svoj pravni interes (prvi odstavek 24. člena ZUstS). Po drugem odstavku navedenega člena je pravni interes podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj.
3. Ustavno sodišče je o ustavni pritožbi, na katero se pri utemeljevanju pravnega interesa sklicuje pobudnica, že odločilo s sklepom senata št. Up-2009/08 z dne 30. 10. 2008. Zato morebiten uspeh s pobudo na njen pravni položaj ne bi mogel več učinkovati. Tega ne more spremeniti pobudničin poskus izpodbijanja sklepa senata Ustavnega sodišča z izrednim pravnim sredstvom, ki v postopku pred Ustavnim sodiščem ni dovoljeno. Da zoper odločitve Ustavnega sodišča kot najvišjega organa za varstvo ustavnosti ter človekovih pravic in temeljnih svoboščin niso dopustna pravna sredstva, ki jih ZUstS izrecno ne določa, je Ustavno sodišče obširneje pojasnilo že v sklepu št. Up-915/07 z dne 3. 7. 2008 (Uradni list RS, št. 73/08). Ker torej pobudnica ne izkazuje pravnega interesa za presojo ustavnosti izpodbijane določbe, je treba njeno pobudo zavreči.
4. Ustavno sodišče je sprejelo ta sklep na podlagi tretjega odstavka 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07) v sestavi: predsednik Jože Tratnik ter sodnice in sodniki dr. Mitja Deisinger, mag. Marta Klampfer, mag. Marija Krisper Kramberger, mag. Miroslav Mozetič, dr. Ernest Petrič, Jasna Pogačar, dr. Ciril Ribičič in Jan Zobec. Sklep je sprejelo soglasno.
Jože Tratnik
Predsednik